Kim Christiansen (DF), 2013-05-21:
Jeg fik faktisk stikordet til indledningen af den socialdemokratiske ordfører, som sagde, at det jo var et stærkt signal at sende til EU, hvis Danmark sagde nej til en yderligere liberalisering af cabotagekørslen.
Jamen det er der slet heller ikke behov for.
Jeg vil igen nævne svaret fra ministeren: Det er muligt at køre cabotagekørsel inden for den nuværende forordning 365 dage om året.
Jeg ved ikke, hvad en liberalisering så yderligere skulle bibringe os, det har jeg svært ved at få øje på.
Lad mig slå fast, at i Dansk Folkeparti er vi tilhængere af cabotagekørsel i dens oprindelige form.
For det var jo netop hensigten, at der kunne man lige få lidt returfragt, så man ikke lå og havde for mange tomme kilometer.
Det er ganske sundt og fornuftigt.
Men al lovgivning, der bliver vedtaget, er der også altid nogle, der vil prøve at omgå eller udnytte inden for de rammer, der er.
Og rammerne her er bare ikke snævre nok.
Den forordning, vi har i Danmark,
er ganske enkelt ikke præcis nok.
Det ser vi også, når der skal afsiges domme for ulovlig cabotagekørsel.
Det er utrolig svært at få dømt folk, fordi det bliver som elastik i metermål med den fortolkning, der er i Danmark.
I øjeblikket ligger Dansk Folkepartis beslutningsforslag nr. B 11, som også handler om cabotagekørsel, i udvalget.
Når det ligger der og vi stadig væk afventer nogle svar, er det naturligvis, fordi vi er meget interesserede i at finde ud af, hvorfor pokker – rent ud sagt – man kan gøre ting i Finland uden at spørge EU, men det kan man ikke i Danmark, uden at vi først skal ned til rundbordsdiskussioner.
Det er, fordi vi er så flinke i Danmark, og vi er så regelrette over for EU – vi må endelig ikke komme i konflikt med EU, det ville da være helt forfærdeligt.
Der er basis for, at der kan laves nogle fælles regler, og det kan der være sund fornuft i.
Men vi har altså også en eller anden grad af selvstændig tænkning, som gør, at vi samtidig en gang imellem skeler til, hvad der kunne være godt for Danmark.
Det lægger det her forslag jo op til.
Vi bakker op om Enhedslistens forslag i dag, og det gør vi af flere årsager.
Vi vil gerne have et opgør med den nuværende fortolkning af cabotageforordningen, og at holde en lille pause ville være en passende mulighed for at få diskuteret den.
Vi gør det også, fordi vi tænker: Hvorfor er der en passus i den her forordning, artikel 10, hvis det ikke er, fordi man skal kunne gøre brug af den?
Så er der nogle ordførere, der siger: Jamen det vil nok ikke hjælpe, og så bliver de sure nede i EU.
Artikel 10 er lagt ind i forordningen for at give mulighed for, at de enkelte lande altså skal kunne holde en pause fra cabotageforordningen, hvis den giver betydelige problemer for transporterhvervet.
Og det må vi altså sige den gør i Danmark.
Alene af den grund bakker vi op om det.
Samtidig glæder vi os til få læst den redegørelse, der er kommet her til morgen, og se, hvad regeringen spiller ud med i forhold til en stramning.
Men det lyder ikke, som om man deler intentionerne og opfattelsen af, at der er problemer.
Det er de samme floskler, man kører frem med heroppe fra talerstolen.
Nu vil vi altså godt snart se noget reel handling fra den siddende regering.
For jeg har hørt den socialdemokratiske ordfører stå på diverse lastbilskonferencer og sige masser af gange: Nu skal vi have gjort noget ved det her, regeringen vil gøre noget ved det her.
Ja, det vil den, hvis den får lov af EU.